CELEX: 32022D0323
Language: hr
Date: 2022-02-22 00:00:00
Title: Provedbena odluka Komisije (EU) 2022/323 оd 22. veljače 2022. o neriješenim prigovorima u pogledu uvjeta za odobrenje biocidnog proizvoda Sojet u skladu s Uredbom (EU) br. 528/2012 Europskog parlamenta i Vijeća (priopćeno pod brojem dokumenta C(2022) 973) (Tekst značajan za EGP)

28.2.2022   
               
               
                  HR
               
               
                  Službeni list Europske unije
               
               
                  L 55/51
               
            
         PROVEDBENA ODLUKA KOMISIJE (EU) 2022/323
         оd 22. veljače 2022.
         o neriješenim prigovorima u pogledu uvjeta za odobrenje biocidnog proizvoda Sojet u skladu s Uredbom (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2022) 973)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 36. stavak 3.,
         budući da:
         
                     (1)
                  
                  
                     Društvo Sharda Cropchem España S.L. („podnositelj zahtjeva”) Francuskoj je 8. travnja 2020. u skladu s člankom 33. Uredbe (EU) br. 528/2012 podnijelo zahtjev za sekvencijalno uzajamno priznavanje nacionalnog odobrenja za biocidni proizvod Sojet („biocidni proizvod”) koje je već izdano u Njemačkoj. Taj biocidni proizvod je insekticid razvrstan u vrstu proizvoda 18, namijenjen primjeni od strane stručnog osoblja za kontrolu muha u zatvorenom prostoru u industrijskim ili trgovačkim objektima, kućanstvima ili privatnim prostorima, javnim prostorima te nastambama za životinje. Taj biocidni proizvod dispergira se u vodi i nanosi četkom na kartonske listove, a kao aktivne tvari sadržava imidakloprid i cis-Tricos-9-ene.
                  
               
                     (2)
                  
                  
                     U skladu s člankom 35. stavkom 2. Uredbe (EU) br. 528/2012 Francuska je 6. listopada 2020. koordinacijskoj skupini uputila prigovore u kojima navodi da uvjeti za odobrenje koje je utvrdila Njemačka ne osiguravaju da biocidni proizvod ispunjava uvjete iz članka 19. stavka 1. točke (b) podtočke iii. te uredbe. Francuska smatra da je, kako bi se zajamčilo sigurno rukovanje tim biocidnim proizvodom, obvezno nošenje osobne zaštitne opreme koja se sastoji od zaštitnih rukavica otpornih na kemikalije (nositelj odobrenja treba naznačiti materijal rukavica u informacijama o proizvodu) i jednokratnog kombinezona barem tipa 6 EN 13034. Prema mišljenju Francuske, primjena tehničkih i organizacijskih mjera u skladu s Direktivom Vijeća 98/24/EZ (2), kako je navedeno u odobrenju koje je izdala Njemačka, kao moguća zamjena za nošenje osobne zaštitne opreme, ne pruža odgovarajuću zaštitu ako te mjere nisu navedene i ocijenjene pri ocjenjivanju biocidnog proizvoda.
                  
               
                     (3)
                  
                  
                     Njemačka smatra da je Direktivom 98/24/EZ utvrđen redoslijed prednosti za različite mjere za smanjenje rizika za zaštitu radnika te da je za uporabu tog biocidnog proizvoda primjeni tehničkih i organizacijskih mjera dana prednost pred nošenjem osobne zaštitne opreme. Stajalište je Njemačke da u skladu s tom direktivom poslodavac odlučuje koje tehničke i organizacijske mjere treba primjenjivati, a s obzirom na to da postoji cijeli niz takvih mjera, nije izvedivo opisati i ocijeniti mjere u odobrenju biocidnog proizvoda.
                  
               
                     (4)
                  
                  
                     Budući da u okviru koordinacijske skupine nije postignut dogovor, Njemačka je 3. ožujka 2021. na temelju članka 36. stavka 1. Uredbe (EU) br. 528/2012 neriješeni prigovor uputila Komisiji. Pritom je Komisiji dostavila detaljnu izjavu o pitanjima oko kojih se države članice nisu mogle dogovoriti i razlozima njihova neslaganja. Ta izjava proslijeđena je uključenim državama članicama i podnositelju zahtjeva.
                  
               
                     (5)
                  
                  
                     Člankom 2. stavkom 3. točkama (b) i (c) Uredbe (EU) br. 528/2012 utvrđeno je da se tom uredbom ne dovode u pitanje Direktiva Vijeća 89/391/EEZ (3) i Direktiva 98/24/EZ.
                  
               
                     (6)
                  
                  
                     U članku 19. stavku 1. točki (b) podtočki iii. Uredbe (EU) br. 528/2012 navodi se da je jedan od uvjeta za davanje odobrenja taj da biocidni proizvod kao takav i njegovi ostaci nemaju neprihvatljivih učinaka za zdravlje ljudi.
                  
               
                     (7)
                  
                  
                     U točki 9. Priloga VI. Uredbi (EU) br. 528/2012 navodi se da primjena jedinstvenih načela utvrđenih u tom prilogu za ocjenjivanje dokumentacije o biocidnim proizvodima iz članka 19. stavka 1. točke (b) te uredbe, kada su povezana s ostalim uvjetima iz njezina članka 19., omogućava nadležnim tijelima ili Komisiji da odluči hoće li ili neće odobriti biocidni proizvod. Takvo odobrenje može sadržavati ograničenja za uporabu biocidnog proizvoda ili druge uvjete.
                  
               
                     (8)
                  
                  
                     U točki 18. podtočki (d) Priloga VI. Uredbi (EU) br. 528/2012 navodi se da se procjenom rizika koja se vrši za određeni proizvod utvrđuju mjere potrebne za zaštitu ljudi, životinja i okoliša tijekom predviđene normalne uporabe biocidnog proizvoda i u slučaju najgoreg mogućeg ishoda.
                  
               
                     (9)
                  
                  
                     U točki 56. podtočki 2. Priloga VI. Uredbi (EU) br. 528/2012 kao jedan od mogućih zaključaka koje tijelo za ocjenjivanje donosi pri utvrđivanju usklađenosti s uvjetima iz članka 19. stavka 1. točke (b) navodi se taj da biocidni proizvod može zadovoljiti uvjete uz određene uvjete/ograničenja.
                  
               
                     (10)
                  
                  
                     U točki 62. Priloga VI. Uredbi (EU) br. 528/2012 navodi se da tijelo za ocjenjivanje, prema potrebi, donosi zaključak da uvjet iz članka 19. stavka 1. točke (b) podtočke iii. te uredbe može biti ispunjen jedino uz primjenu preventivnih i zaštitnih mjera uključujući oblikovanje radnih postupaka, tehničke nadzore, upotrebu odgovarajuće opreme i materijala, primjenu zajedničkih zaštitnih mjera i, ako se izloženost ne može spriječiti drugim sredstvima, primjenu pojedinačnih zaštitnih mjera, uključujući i nošenje osobne zaštitne opreme kao što su respiratori, maske za disanje, kombinezoni, rukavice i zaštitne naočale, kako bi se smanjila izloženost za profesionalne radnike.
                  
               
                     (11)
                  
                  
                     Međutim, točkom 62. Priloga VI. Uredbi (EU) br. 528/2012 nije utvrđeno da se ocjenjivanje, koje dovodi do zaključka da se uvjet iz članka 19. stavka 1. točke (b) podtočke iii. te uredbe može ispuniti samo primjenom mjera sprečavanja i zaštite, mora provesti u skladu s Direktivom 98/24/EZ. Njome nije izričito utvrđeno ni da se ta direktiva ne primjenjuje. Stoga se na temelju tih odredaba ne bi trebalo zaključiti da se Direktiva 98/24/EZ ne primjenjuje. Nadalje, relevantne obveze iz Direktive 98/24/EZ nameću se poslodavcima, a ne nadležnim tijelima država članica.
                  
               
                     (12)
                  
                  
                     Člankom 4. Direktive 98/24/EZ propisano je da za ocjenu bilo kojeg rizika za sigurnost i zdravlje radnika zbog prisutnosti kemijskih sredstava poslodavci trebaju pribaviti dodatne potrebne informacije od dobavljača ili iz drugih dostupnih izvora te da, prema potrebi, te informacije trebaju sadržavati posebnu ocjenu rizika za korisnike, koja se utvrđuje na temelju zakonodavstva Unije o kemijskim sredstvima.
                  
               
                     (13)
                  
                  
                     Člankom 6. Direktive 98/24/EZ propisan je redoslijed prednosti za mjere koje poslodavac treba poduzeti radi zaštite radnika na radu od rizika povezanih s kemijskim sredstvima. Prednost treba dati zamjeni opasne tvari, a kada to nije moguće, rizik od opasnog kemijskog sredstva za sigurnost i zdravlje radnika na radu treba smanjiti na minimum primjenom sigurnosnih i preventivnih mjera. Ako se izloženost opasnoj tvari ne može spriječiti drugim sredstvima, zaštitu radnika treba osigurati primjenom individualnih zaštitnih mjera, uključujući osobnu zaštitnu opremu.
                  
               
                     (14)
                  
                  
                     S obzirom na način primjene biocidnog proizvoda i informacije koje je dostavilo tijelo za ocjenjivanje, takve tehničke ili organizacijske mjere nisu utvrđene ni u zahtjevu za odobrenje biocidnog proizvoda ni pri ocjenjivanju tog zahtjeva.
                  
               
                     (15)
                  
                  
                     Komisija stoga smatra da biocidni proizvod ispunjava uvjet iz članka 19. stavka 1. točke (b) podtočke iii. Uredbe (EU) br. 528/2012 ako je u odobrenju i na deklaraciji biocidnog proizvoda naveden sljedeći uvjet u vezi s njegovom uporabom: „Pri rukovanju proizvodom obvezno je nošenje zaštitnih rukavica otpornih na kemikalije (nositelj odobrenja treba naznačiti materijal rukavica u informacijama o proizvodu) i jednokratnog zaštitnog kombinezona barem tipa 6 EN 13034 ili jednakovrijednog. Time se ne dovodi u pitanje primjena od strane poslodavaca Direktive Vijeća 98/24/EZ i drugog zakonodavstva Unije u području zdravlja i sigurnosti na radu.”
                  
               
                     (16)
                  
                  
                     Međutim, ako podnositelj zahtjeva za odobrenje ili tijelo koje izdaje odobrenje utvrdi učinkovite tehničke ili organizacijske mjere kojima se postiže jednako ili veće smanjenje izloženosti, nošenje osobne zaštitne opreme trebalo bi zamijeniti tim mjerama te bi one trebale biti navedene u odobrenju i na deklaraciji biocidnog proizvoda.
                  
               
                     (17)
                  
                  
                     Komisija je 23. studenoga 2021. omogućila podnositelju zahtjeva da dostavi pismene primjedbe u skladu s člankom 36. stavkom 2. Uredbe (EU) br. 528/2012. Podnositelj zahtjeva dostavio je primjedbe koje je Komisija zatim uzela u obzir.
                  
               
                     (18)
                  
                  
                     Mjere predviđene u ovoj Odluci u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Biocidni proizvod naveden pod brojem predmeta BC-RW058475-96 u registru biocidnih proizvoda ispunjava uvjet iz članka 19. stavka 1. točke (b) podtočke iii. Uredbe (EU) br. 528/2012 ako je u odobrenju i na deklaraciji biocidnog proizvoda naveden sljedeći uvjet u vezi s njegovom uporabom: „Pri rukovanju proizvodom obvezno je nošenje zaštitnih rukavica otpornih na kemikalije (nositelj odobrenja treba naznačiti materijal rukavica u informacijama o proizvodu) i jednokratnog zaštitnog kombinezona barem tipa 6 EN 13034 ili jednakovrijednog. Time se ne dovodi u pitanje primjena od strane poslodavaca Direktive Vijeća 98/24/EZ i drugog zakonodavstva Unije u području zdravlja i sigurnosti na radu.”
            Međutim, ako podnositelj zahtjeva za odobrenje ili tijelo koje izdaje odobrenje utvrdi tehničke ili organizacijske mjere kojima se postiže smanjenje izloženosti koje je jednako ili veće od onoga koje se postiže nošenjem zaštitne opreme iz prvog stavka, te se mjere upotrebljavaju umjesto te osobne zaštitne opreme i navode se u odobrenju i na deklaraciji biocidnih proizvoda. U tom se slučaju ne primjenjuje obveza navođenja uvjeta u vezi s uporabom biocidnog proizvoda iz prvog stavka.
         
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 22. veljače 2022.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.
         
         
            (2)  Direktiva Vijeća 98/24/EZ od 7. travnja 1998. o zaštiti zdravlja i sigurnosti radnika na radu od rizika povezanih s kemijskim sredstvima (četrnaesta pojedinačna direktiva u smislu članka 16. stavka 1. Direktive 89/391/EEZ) (SL L 131, 5.5.1998., str. 11.).
         
            (3)  Direktiva Vijeća 89/391/EEZ od 12. lipnja 1989. o uvođenju mjera za poticanje poboljšanja sigurnosti i zdravlja radnika na radu (SL L 183, 29.6.1989., str. 1.).